Toate zvonurile legate de dispozitivele pliabile ale Apple indică faptul că primul model al companiei nu va fi nici un telefon, nici o tabletă, ci un laptop cu un ecran imens.
Informațiile vin de la reputatul analist taiwanez Ming-Chi Kuo, cunoscut pentru dezvăluirile sale precise despre planurile Apple. Conform acestuia, primele ecrane pliabile pentru laptopurile Apple vor fi produse de LG Display, iar lansarea este preconizată pentru anul 2026.
Laptopuri pliabile pentru productivitate
Apple are planuri ambițioase pentru acest model pliabil. Compania ar fi selectat LG Display pentru producția panourilor OLED pentru un model cu diagonală de 20,25 inci, dar există și intenția de a dezvolta un model mai mic, cu diagonală de 18,8 inci. Deși diferențele de dimensiuni par minore, când vor fi pliate, cele două modele ar putea avea dimensiuni similare cu cele ale laptopurilor actuale de 13/14 inci pentru varianta mică și 14/15 inci pentru cea mare.
Având în vedere designul subțire al acestor laptopuri pliabile, Apple va integra un procesor din gama „standard” M, nu variante Pro sau Max. Lansarea planificată pentru 2026 sugerează că producția va începe la sfârșitul anului 2025 sau începutul lui 2026, iar procesorul utilizat va fi Apple M5. Acest procesor, succesor al noului M4, ar putea fi construit pe arhitectura de 2nm de la TSMC, oferind o densitate mai mare de tranzistori și o eficiență energetică superioară.
Tehnologia din spatele ecranului pliabil
Apple intenționează ca ecranul să fie fără urmă de pliere pe centru. Pentru a realiza acest lucru, panoul OLED de la LG va fi dezvoltat în paralel cu o balama specială produsă de compania Amphenol. Colaborarea dintre LG și Amphenol va crește semnificativ costurile de producție, cu estimări de 600-650 dolari per ecran și 200-250 de dolari pentru balama.
Astfel, prețul noului MacBook pliabil ar putea ajunge în jurul sumei de 3.500 de dolari, similar cu Apple Vision Pro. Apple se așteaptă să vândă aproximativ un milion de unități în 2026, mult mai mult decât estimările pentru primul an al dispozitivului VR.
Aceasta nu este prima dată când apar informații despre un MacBook pliabil și probabil nu va fi nici ultima. Planurile Apple pot suferi modificări în următorii doi ani, până la lansarea oficială a dispozitivului. Totuși, aceste zvonuri indică o direcție clară și ambițioasă pentru viitorul laptopurilor Apple.
...citeste mai departe despre "Apple pregătește lansarea primului său dispozitiv pliabil: un laptop cu ecran mare. La ce preț poate ajunge" pe Ziare.com